
úgy  tűnik,  mintha  régi  levelekben 
olvastam  volna  már  az  életem, 
nem  történik  már  semmi  új  velem, 
világot  gyújtok  újból  minden  este 
s  úgy  búsulok  a  sárga  lámpalángba, 
mint  egy  codexíró,  kámzsás  bús  barát, 
ki  titkolt  szerelmét  s  elgyötört   szivét 
piros  betűk  szűk  pitvarába  zárta  . . . 

SZOMORÚSÁG 

S  mint  késő  őszben  a  kolostorok 
oly  szomorú  most  minden  a  világon, 
oh  elhervadt,  fájdalmas  életem 
(halvány  árnyék  egy  álmos,  néma  házon) 
oh  sokszor  olvasott  gyönyörű  könyvek 
(síró  hegedűk,  bús  zengő  citerák) 
oh  gyöngyöző  absynthok,  drága  lányok 
(illatos  mérgek,  bánatos  theák). 

Kihűlt  ajkam  s  meggyötört  vállatok 
kedves  könyvekben  csendesen  idézem, 
magam  vagyok  s  a  tietek  egészen, 
s  mint  felgyúló  groc  a  halovány  csészében 
szenvedek,  égek  utánatok  .  .  . 

CSAK  EPP  HOGY  ELEK 

Néha  mintha  lázas  vágy  szállna  meg, 
készítni  tarka  smyrnaszönyeget, 
meggyszin-selyemre,  méregzöld  bársonyra 
szeretnék  hímezni  életet. 

Lelkemben  lágy  hárfahangok  szólnak, 
ki  nem  pattantott  rímek  dalolnak ; 
s  a  gondolatok  nagy  tarlója  felett 
tündéres  gnómos  mese  lebeg. 

S  csak  dúdolom  bús  melódiáját, 
ennek  a  bűvös  szép  mesének, 
vad,  lányos  emlékű  téli  éjnek  ; 

Szomorú  árnyékomnak  a  falon, 

múlt  csókos  évekről  beszélek, 

hogy  senki  vagyok,  s  csak  épp  hogy  élek. 


BETEG  VIRÁG 

Oly  szép  az  arcod,  ahogy  a  hajad 
lágyan  elönti  a  márványfalat 
s  két  biborfényben  égő  ajkadon 
buja  vágy  fekszik  csókravatalon, 
állad  körül  nagy,  ismeretlen  bánatok 

[búsulnak, 
s  lágy  ibolyaillatok  lengnek  körül  .  .  . 
s  hogy  arcod  sápadt  bársonyán  szemed, 
mint  két  izzó,  vad  örökmécs  remeg  . . . 
két  finom  ívben  felkúszik  a  kösöntyüs 
olyan  vagy,  [kezed ; 

hogy  testedhez  mered  a  márvány 
mint  nagybeteg  elsápadt  liliom 
mely  felkúszik 
egy  antik  vázán. 

HARAKIRI 

Piros  szegfű,  halavány  orgona, 

félénk,  illatos  lila  ibolya, 

meg  vörösfejü  szép  pünkösdi  rózsa, 

hófehér  liliom,  vörös  pipacs, 

zöldelő  moha  olyan  mint  a  rét, 

halványkék  jácint,  szőke  margarét, 

és  lángoló  szagos  leányfej  .  .  . 

. . .  Sok-sok  színes  virágom,  angyalom 

fejed  köré  bokrétába  rakom ; 

fölvágom  erem  s  a  karom 

vérét  örültszép  homlokodra  csurgatom. 

. . .  Szagos  véres  lesz  minden 

s  a  sok  virág 

megsápadva  a  halált  kiabálja ; 

és  meghalok. 

. . .  Alomba  ringat  csorgó  vérem  árja 

s  a  haló  színek  bús  symphoniája . . . 

CELEBRATIO 

Mert  oly  finomak  a  kontúrjai, 
ájultan  harapnám  a  vállad ; 
s  megáldanám  azt  a  kis  helyet, 
hol  szájam  befedné  a  szájad. 

O  de  nincs  semmim  amit  adhatnék, 
leborulnék  és  átfognám  a  lábad, 
s  mint  a  nagyszemü,  erős,  pogány  papok 
hajlongva  hoznék  dús  áldozatot 
lépcsőin  a  vágyak  templomának. 

AZ  ELVÉRZETT  NYÁR  SIRATÁSA 

Ma  minden  oly  elhervadt,  oly  beteg, 
mélyebbnél-mélyebb,  hűvösebb  az  éj, 
s  a  sóhajokkal  terhes  őszi  szél 
beteg  virágok  parfümjét  illatozza. 

Ma  mindenütt  egy  múlt  nyár  gyásza  ül, 
úgy  zörögnek  a  halott  levelek, 
mint  karcsú,  fehérleples  szellemek. 

S  úgy  fojtogatnak  a  sóhajaim, 
úgy  panaszkodnak,  sírnak,  marnak, 
a  siket,  vak  éjjen  keresztül 
messzire-messze  elébed  sz'aladnak, 
. . .  csak  megszületnek  és  meghalnak. 

Búsuló,  fájó  gondolatjaim, 
sok  szőkefej  ü  éneklő  gyerek 
szoknyád  körül  félőn  körbe  tipeg  . . . 

kis  halvány  ajkuk  ijedten  remeg, 
húsos  kezükkel  feléd  intenek. 
(Mint  egy  Rubens-képen.) 

Ma  minden  oly  elhervadt,  oly  beteg, 
mint  egy  remegő,  lázas  kis  gyerek, 
mint  megtérő  borús  emlékezet. 

Ma  mindenen  a  volt  nyár  gyásza  ül, 
s  átszelve  várost,  erdőt,  hegyet,  tavat, 
messze  repül   egy  vérző  gondolat, 
hozzád  repül  egy  késő  gondolat . . . 
s  meggyászol  egy  gyáván  elhullt  nyarat. 

VAKSÁG 

SZÉKELY  BÉLÁNAK 

Csak  az  sír,  aki  lát  is, 

bár  ne  látnék  már  semmit  sohasem ; 

valaki  kérné, 

odaadnám  mind  a  két  szemem. 

Szánva  simogat  mindenik  szavad, 

mint  szomorú  felhőt  az  alkonyat .  .  . 

a  homlokomon  sóvárgott  kezek 

melegét  érzem, 

hogy  hangod  remeg . . . 

s  úgy  elnyújtózom  szavaid  alatt, 

mint  vézna  árnyék,  ha  a  nap  halad 

.  .  .  nagybánatú,  fekete  fa  alatt  .  .  . 

most  vak  vagyok 

sirva  simogat  mindenik  szavad  . .  . 

Csak  néha  álmodom,  hogy  látok, 
az  éjjelt  nagyon  szeretem, 
s  álmomba  soká  dörzsölöm  a  szemem  . .  . 
vad  fűzértáncot  járnak  körülem 
sápadtarcú,  feketehajú  lányok, 
pilláik  zárva  vannak  épp  mint  nekem ; 
égő  ajakkal  úgy  futok  utánuk 
s  ők  megcsókolják  remegő  kezem, 
belemarkolnak  rozsdaszín  hajamba, 
duzzadt  ajkukkal  ráfekszenek  ajkamra, 
s  forró  könnyet  sírnak  a  homlokomra. 
.  .  .  Szent   Isten  !   csak  ébredni   ne   kéne 

[sohasem, 
csak  az  álmom  lenne  örök  végtelen, 
és  véresre  dörzsölöm  a  két  szemem. 

S  mint  a  vak  ember 
holtra  nézhetem  mind  a  két  szemem. 
Hiába  nyújtom  mind  a  két  kezem, 
nem  látlak  téged  s  nem  látom  magam  . . . 
oh  beteg  lelkem  világtalan  világa 
úgy  gondolok  egy  réglátott  virágra, 
ahogy  a  szélben  érzem  illatát .  .  . 
mint  a  vak  ember 
úgy  gondolok  terád, 
egy  réglátott  titokzatos  világra 
némán  kínlódó,  elátkozott  magamból ; 
mint  a  vak  ember,  ki  a  szemére  gondol. 

Kopott  kezemben  kis  üvegtükör, 

egy  nagybeteg  bús  nyári  éjjelen, 

álmodtam :  látlak 

s  úgy  sírtam  utánad ; 

oly  különös  ha  rá  emlékezem, 

mintha  láttam  volna  benn  a  két  szemem. 

KET  ŐSZI  VERS 

ESTI  ESÖ 

Az  ég,  a  nagybánatú  özvegyasszony, 
egy  napot  újból  holtra  szeretett; 
langy  esőt  sírva  csavar  a  fejére 
gyászos  fekete  fátyol-felleget . . . 

Elborult  arca  szürkébb  mint  az  ólom, 
s  ahogy  bárgyún  kacsintnak  a  szemek, 
fekete  pillái  dús  eresze  alól 
a  kristálytiszta  meleg  könny  pereg  . .  . 

ŐSZI  SZÖKŐKÚT 

Nagy  smaragdzöld  tó.  Kőkerületén 

duzzadt-erü,  zöld  húsos  levelek, 

kis  groteszk  békák  köpik  a  vizet 

. . .  dús,  visszahajló,  ragyogó  sugárban. 

...  A  középen  a  tó  lelke  remeg ... 

s  egy  vastag  kristálytiszta  vízsugár 

magasra  nyúlik . . .  égbe  jár, 

habos  fodrokban  lepereg . . . 

...  A  víz  csobog,  a  sok  növény  remeg, 

a  vasbékák  csak  köpik  a  vizet, 

a  zöld-tükrön  ezer  fonnyadt  levél, 

a  sajgó  tó  . . . 

egy  holt  nyárról  beszél, 

hogy  egy-kettőre  itt  a  tél . . . 

S  a  kis  békák  majd  a  fagytól  remegnek, 

széles  szájukon  megfagy  a  sugár, 

él,  él  a  tél  és  holt  a  nyár  1 

. . .  Bolond  szivem  is  arra  vár, 

hogy  a  téli  esték  fagyos  borúja 

szótlan  csendjével  keresztülszúrja  .  . . 

egy  égőpiros  vérsugár, 

belőle  majd  az  égre  jár 

s  habos  fodorban  lepereg . . . 

és  megfagy  . . . 

Épp  mint  a  kristálytiszta  szökőkútsugár 

...  ha  elmúl  a  nyár. 

SCENE  GALANTE 
VERS  EN  PROSE 

A  marquise  kacagott  s  a  marquis  meg- 
csókolta a  korállszerü  ajkait  .  .  .  egy  ró- 
zsaszín selyemmarquise  volt  s  egy  ó 
kőpadon  ült  .  .  .  hajporos  szőke  hajának 
illatával  betegre  szívták  magukat  a  kert 
tarka  lepkéi  és  apró  bogarai  .  .  .  mosoly- 
gott, ahogy  csak  egy  grande-damehoz 
illik  és  két  égszínkék  szemét  (a  szőke 
púderes  szemöldek  alatt  mélységesek 
voltak,  mint  tiszta  kutak)  az  ezüst  holdba 
emelte  a  marquis  szerelmes  pillantásai 
elől  .  .  .  rizsporos  fehér  arcán  mint  finom 
ezüstpor  ömlött  végig  a  holdfény  és 
érzékívé  hangolta  az  ábrándozó  szemek 
és  finom  metszésű  orr    alatt  a  csaknem 

vérszín,  vékony  ajkat.  Virágos  selyem- 
ruhája kívánatosan  takarta  fel  púderes 
finom  mellét  az  esti  kertben  epedő  hold- 
nak és  mezítelen  fehér  kezei  drága  csip- 
kékkel szegélyezve  az  ölében  pihentek  .  .  . 

A  marquis  sárgaszinselyem  costumejé- 
ben  egy  nagy  bánatos  sárga  rózsa  a 
marquise  lábainál  hevert  az  illatos  zöld 
pázsiton  és  méla  udvarosszemü  epedő 
arcát  álmodozón  emelte  a  kivilágított 
arc  felé  .  .  . 

A  gyönyörű  kert  szabályosra  nyírt 
zöld  bokrai  és  az  apró  gyenge  rózsafák 
hangtalanul  szenvedtek  s  a  repkénnyel 
feldíszített  kőfaunok  mereven  meredtek 
az  estébe  .  .  . 

A  marquise  egy  szál  piros  rózsát  ejtett 
le  az  öléből  .  .  . 

A  marquis  álmodozva  kapta  fel  a  ró- 
zsát, az  arcához  szorította,  mintegy  meg- 
őrülésig  magába  szíva  az  illatát  .  .  .  majd 
erőtlenül  ejtette  ismét  a  fűbe  s  a  kezei 
is    visszahulltak  ...  a    marquise    kezére 

hajolt . . .  s  a  marquise  kacagott  ah !  mintha 
apró  ezüst  üvegcsengök  csengtek  volna  ; 
s  pirossarkú,  fehér  selyemcipőkbe  rejtett 
apró  lábai  mintegy  befejezésül  karcsún 
ugrottak  ki  a  redőkbe  omló  szoknya 
szegélye  alól . . .  egy  graciózus  mozdulat- 
tal felszökkent,  kiszabadítva  drága  kezeit 
a  marquis  meggyötört  ajkai  alól  . .  . 

Szótlanul  indultak  el  a  holdfényben, 
selyemcipőik  alatt  ropogott  a  sárga  ka- 
vics, körülöttük  a  gyenge  esti  szél  sóhaj- 
tozott a  bokrok  között  és  minden-minden 
symbolummá  vált  a  csendes  utón  ...  az 
ég  végtelen  kék  padozata,  véges-végig 
kiverve  ragyogó  gyémántszegekkel,  a 
felhők,  a  hosszú  karcsú  fehér  csónakok 
s  a  megpuffadt  ezüst  hold  .  .  .  Némán 
mentek  a  halk  fasorokban  s  árnyékuk  is 
csak  a  bekanyaruló  utaknál  ért  össze  .  .  . 
Távolból  egy  vonzó  pastorale  elmosódó 
accordjait  hozta  el  egy  hirtelen  vándor 
szellő  és  a  fákon  riadtan  csapkodtak  a 
felébresztett  tarka  madarak  .  .  . 

Hangtalan,  szenvedve  jártak  egymás 
mellett  .  .  .  az  űt  végén  a  marquise  meg- 
állt s  a  kék  égre  nézett  .  .  .  talán  a  tá- 
vozó felhőket,  vagy  a  hulló  csillagokat 
figyelte  ...  a  fák  között  harsányan  fe- 
hérlett a  régi  kastély  ...  a  marquis  ke- 
zet csókolt  a  marquisenak  s  kétségbe- 
esetten, az  elválás  fájdalmában  a  földre 
térdelt  .  .  .  szenvedélyesen  csókolta  a 
marquise  hajának  és  ajkainak  árnyékát 
a  sárga  kavicson  ...  a  marquise  kaca- 
gott ;  s  a  marquis  meghajtott  fejjel  a 
földön  epedve,  egy  nagy  bánatos  sárga 
rózsa  volt  a  lábainál  .  .  .  még  hallotta  a 
marquise  csilingelő  kacagását  ...  de  mire 
feltápászkodott  a  kavicsról  a  marquise 
eltűnt  .  .  . 

A  marquis  magára  maradva  szomo- 
rún meredt  a  sötét  lépcsőház  elmosódó 
lépcsőire,  az  éjszakában  .  .  . 

Szegény,  szegény  marquis  .  .  . 

Talán  még  most  is  ott  áll  a  rococo- 
kastély  kapujánál,  a  nagy  kalapja  a  hóna 

alá  csapva  s  elfáradt  kékudvaros  sze- 
meinek tekintetét  reménytelenül  küldi 
a  marquise  után  ...  a  rózsákkal  befut- 
tatott fehér  kapun  át,  a  bokrokkal  be- 
szegett sárga  kavicsos  útra  s  a  homá- 
lyos lépcsőház  elmosódó  lépcsőire  .  .  . 
ahol  a  marquise  eltűnt  .  .  .  eltűnt,  mint 
egy  nagyszerű  álom,  vagy  egy  illatos 
emlék  .  .  .  Még  most  is  ott  áll  a  marquis  ? 
vagy  csak  addig  várt,  míg  a  kastély- 
ablakban gyertya  gyűlt  s  a  marquise  ki- 
nyitva az  ablakot,  még  utolszor  csókot 
dobott  neki,  vagy  ott  maradt  azután  is, 
hogy  az  ablak  bezárult  előtte,  az  árnyak 
eltűntek  ...  és  a  gyertyát  is  elfújták  .  .  . 
ott  maradt  örökre? 

Oh  szegény,  szegény  marquis  .  .  . 


NYÁRI  ÜNNEP 

Távolba  hamvas,  messzi-kék  hegyek, 
csúf  szőrös  faunok  hét  sípon  danolnak, 
magas  hordókon  részeg  istenek, 
szilaj  nymphák  vad  táncot  lejtenek  .  . . 

Az  este  száll  s  egy  fatrón  tetején 
boros  mámorban  nyújtózik  el  Bacchus, 
vert  aranyserleg  színültig  kezén, 
repkénykoszorú  asszonyos  fején  .  .  . 

Túl  a  tölgyeken,  dús  leveleken 
mint  a  délután  elfogy  a  vad  zene ; 
s  egy  violaszín  lágy  selyem-szőnyegen 
Aphrodité  álmodik  meztelen  .  .  . 

SZÍNJÁTÉK:  ELEKTRA 

S  ahogy  a  kőlépcsőn  holtan  feküdt, 
két  kemény  melle  kihullt  gyászkhitonából, 
viaszsárga  volt  a  fáklya-világtól. 

Árnyéka  még  táncot  járt  a  falon, 
és  gőzölgött  még  az  Aegisthos  vére, 
hogy  Crisothemis  ráborult  kezére. 

Két  halott  szemére  balzsamot  kentek, 
hű  cselédei  s  épp  ahol  érték 
lihegve  csókolták  két  szűzi  térdét. 

Orestes  mint  egy  szalag  hullt  mellé  a  kőre 
s  kiküldte  a  virrasztó  fáklyásokat, 
hogy  vértelen  ajkát  csókolhassa  sokat . . . 

VENSEG 

Mint  színehagyott  ódon  bútorok 

ugy  búsulok  most  csendjén  ó  szobáknak  ; 

beteg  szívemre  hajtom  a  kezem, 

bús  mécsek  égnek  és  az  órák  járnak . . . 

Az  udvarunkon  táncot  jár  a  szél, 
bokázik  egy  vén  harmonikának ; 
s  mint  sápadt  brokát  színes  ablakon 
piros  szívemen  oly  kopott  a  bánat  .  .  . 

FEJFA 

Az  árnyékom  egy  öreg  síron  fekszik, 
s  egy  zöldüvegű  olaj  lámpa  von 
udvart  körülem  bágyadtszépen,  vakon . 

Bús  folt  vagyok  kopott  ravatalon  ; 

csókolná  pisztoly  fájó  homlokom, 

s  elsuhanhatnék  ahogy  nékem  tetszik. 

Vagy  valaki  ideérkezne  meztelen, 
s  keresztültörve  rút  árnyékomon 
hanyatt  feküdne  fáradt  síromon  . . . 

PICASSO:  GITÁROS 

A  legmélyebb  homorú  tükre 
valami  végtelen,  örök,  szent  fájdalomnak 
ez  az  arc  —  S  az  öntudatlan  kezek 
búgó,  fahangú  gitárt  ragadnak. 

A  való  legsíróbb  siráma, 
a  feszült  idegek  széteső  orgiája, 
mit  elsír  a  gitár  —  Holtrariadt, 
bomlott  elmének  melódiája. 

S  csorog  a  könny,  hogy  fájnak  a  szemek, 
duzzad  a  vér,  hogy  zúgnak  az  erek, 
.  .  .  sírnak  az  ajkak,  sírnak  a  kezek. 

Keserű  fahangok  haldokolnak, 
lassú  elvérzést,  halált  alkudnak, 
csontig  borzadok,  úgy  sikít  a  dal . . . 

JATEK 

Itt  jársz  előttem  és  oly  messze  vagy, 

már  nem  ismersz, 

s  még  nem  tudom,  ki  vagy ; 

mégis  oly  büszkén  lépkedek  utánad, 

mint  hercegasszonyok  után, 

kik  a  déli  napban  gyalog  sétálnak 

az  aranyszerszámos,  két  pejlovas  fogat.. 

ÉJJI  SKÁLA 

.  . .  Es  néha  éjjel,  hogyha  űz  a  vágy 
úgy  várok  rád  mint  a  függönyos  vetett 

[ágyak ; 
még  sír  benned  egy  meleg  opera 
s  lefejtem  rólad  piros  bársonyruhádat ; 

Dús  fortissimok  zengnek  benned  s  halk 

[pianok, 
a  válladról  lekúszik  lágy  selyem  inged, 
kis  csipkés  nadrágban  meztelen  merengsz 
[az  ezüst  tükrökben, 
és  halkan  sírsz  és  megriadva  nézed  a 

[kilincset  .  .  . 

És  néha  éjjel,  hogyha  üz  a  vágy  .  . . 
sápadt  kezeid  úgy  búsulnak  párnádon, 
mint  nyomorékszárnyú  déli  madarak 
kik  meghalnak  egy  téli  havazáson ; 

Olyan  vagy  mint  egy  dús  kárpitvirág 
és  elvirulsz  napfénytelen  sötét  szobákon, 
s  arcod  mosolya  oly  fáradt  s  fakó 
mint  gyertyaláng  egy  finom  porcellánon... 

ringlispíl 

A  verkli  a  dalt  álmosan  hadarja, 
ezüstbe  játszik  a  tükrök  pazarja ; 
a  cifra  arany  hintók  lengenek, 
a  lámpák  sok  üvegrojtja  remeg. 

Vadul  vágtatnak  a  fekete  lovak, 
a  foltos  zebrák,  a  szürke  szamarak ; 
egy  szőke  lány  fehér  lovát  cibálja, 
utána  strucc,  őz,  elefánt  szalad. 

A  verítékszagba  parfőmszag  vegyül, 
csak  zeng  a  verkli  s  a  szerpentin  repül, 
szédülve  állok  meredten,  sután. 

A  hinta  száll  és  szédítő  futamba, 
kék  papírszalag  kígyózik  nyakamba 
.  . .  s  csak  rohanok  a  fehér  ló  után. 


48 


ler 


KÉPEK.  GYÖNGYSOROK 

. . .  Ezeken  az  álmatlan  téli  éjjeken, 
szivem  bús  mélyén  gyertyák  égnek, 
s  bársonyfalán  úgy  csüngnek  az  emlékek 
mint  aranyrámába  foglalt  régi  képek  .  .  . 

Portrék  .  .  .  nagyszemű,  bús  fonnyadt, 

[leányarcok 

s  úgy  mosolyognak  mind  elmúlt,  holt 

[szerelmek ; 

mint  elsiratott,  elvesztett  gyöngysorok, 

méhen  egy  mély  aranyvedernek  .  .  . 

TITOK 

. .  .  Az  elkövetkező  napok  bezárt  szobák, 
s  én  félőn  nézek  minden  uj  küszöbre, 
mi  van  a  néma  rézkilincs  mögött . . . 
egy  lány  talán,  ki  értem  sír,  kiért  vagyok, 
vagy  csak  magam  s  egy  ágy,  amelyben 

[meghalok. 
. . .  S  néha  a  zárban  már  a  kulcs  csörög, 
az  ajtó  úgy  vár  és  én  nem  merek  benyitni, 
mi  van  a  néma  rézkilincs  mögött . .  . 

TÖREDÉK 

Es  minden  elmúlt  mint  a  délután, 
és  messze  lett,  mint  az  utolsó  ház, 
a  zengő  szerelem,  az  esti  láz ; 
és  senkit  most  már  nem  enged  magához 
a  szivem,  mint  éber  silbak  vigyáz. 

Szines  sugárban  folyt  át  az  idő 
hajamban  s  ujjaim  között  kezemben, 
a  kalejdoszkopban  egy  kis  gyerek 
gyönyörködtem  a  szines  üvegekben 
s  az  összetört  tarkálló  cserepekben, 
hervadt  napjaim  széthullt  cserepein  .  .  . 
.  .  .  s  fáradt  magamtól  messze  dobtam 

[őket 
és  aztán  újból  mindig  összeszedtem, 
fénytelen  sápadt  aranyba  foglaltam 
és  messze  mélyen  a  lelkembe  varrtam  . . . 

Színes  sugárban  folyt  át  az  idő 
hajamban  s  ujjaim  között  kezemben ; 
s  a  sokszínű,  ragyogó  vízesés 
mint  álmos  patak  folydogál  megettem  . 

A  KÁMZSÁS  FESTŐ  STRÓFÁI 
GULÁCSY  LAJOSNAK 


A  vágyaim  fehéringes  papok, 
halvány  kezükben  felém  mutatnak  Téged, 
mint  egy  drágaköves  dús  aranyszentséget, 

a  füstölők  ezüstje  csak  szépségedet  zengi 

s  a  felszálló  füst  emléked  belengi  . .  . 


Én  nem  vagyok  csak  nagyon  szomorú, 

se  titán,  se  poéta  nem  vagyok, 

csak  műkedvelője  a  karcsú  vonalaknak 

s  megihlettek  távoli  angyalok, 

szívemben  csendes  chorálok  fakadnak, 

ajkaim  némaságukkal  dalolnak  .  .  . 

sok  ecsetem  ügyetlenül  dadog, 

s  miket  hártyára  vetek,  mind  a  képek 

csak  elmosódó,  halovány  másai 

a  képeknek,  mik  a  lelkemben  élnek . . . 

Bús,  mécsvilág-os,  boltíves  cellámban 

álmatlanul  ó  codexekben  járok, 

s  keresem  a  beszélő  színeket, 

hogy  méltón  dicsérjelek  tégedet ; 

mert  képpel  teli  kastély  most  a  lelkem, 

és  te  vagy  a  dús  királykisasszony, 

és  neked  írom  éjjel  könyvemet . . . 

Téged  festlek,  csak  téged  énekellek 
aranyalapra  harsogó  színekkel 
. . .  mint  szöllölombot,  hasadó  virágot, 
mint  szüzanyát  az  újszülött  gyermekkel, 
és  neked  adtam  vérző  szívemet, 
préselt  virágom  egy  pántos  imakönyvbe, 

most  oly  szomorú  és  szegény  vagyok 

tarka  tussaim,  az  ókékek,  a  carminok 
mind  kifogytak  a  drága  üvegekbe, 
s  a  glóriákba  s  a  virágkelyhekbe 
elírtam  utolsó  csepp  aranyam  .  . . 

mint  kámzsás  piktor  epedő  szerelmem 
piros  betűk  szűk  pitvarába  zártam ; 
a  lelkem  írtam  a  cifra  cirádákban 

s  most  nincs  több  színem  és  nincs  több 

[szavam, 
koldus  vagyok,  kifosztottam  magam. 

Ha  szomorú  leszel,  mint  egy  megvert 

[asszony, 
és  elhervadsz  és  sírni  fogsz  sokat, 
esténkint  gondolj  a  bánatos  barátra, 
ki  néked  írta  e  tarka  sorokat . . . 
. . .  s  mint  búvár  szíve  távol  fenekén 
bús  könyvéhez  képeket  keresett, 
s  mezítlen  lelkét  fázósan  eltakarta 
és  elrejtette  sötét  szinek  megett . . . 
. , .  esténkint  gondolj  a  bánatos  barátra, 
hogy  céltalan  bolyong  most  a  világba 
. . .  mert  téged  óh  örökre  szeretett ; 
és  érted  sírta  mindig  minden  könnyét 
és  néked  írta  színes  képeskönyvét . . . 
anno  ezerkilencszáztizenegy. 

